**1**

Nu ringer alle klokker mod sky;  
det kimer i fjerne riger.  
Hver søndag morgen højt på ny  
stor glæde mod Himlen stiger.

**2**

Det toner med lov og pris og bøn  
fra jord mod Paradis-haven:  
Det var en søndag morgen skøn,  
vor frelser stod op af graven.

**3**

For os han i gravens dyb steg ned,  
han gik til de dødes rige.  
Til livet med stor herlighed  
han ville for os opstige.

**4**

Al verdens glæde begravet lå;  
nu frydes vi alle dage:  
Den glæde, søndagssolen så,  
den har i verden ej mage.

**5**

Der sad en engel på gravens sten  
blandt liljer i urtehaven;  
han peged med sin palmegren,  
hvor Jesus stod op af graven.

**6**

Og der blev glæde på jorderig  
lig glæden i engles Himmel:  
Livskongen løfter op med sig  
til livet sin børnevrimmel.

**7**

Guds børn skal holde med engle bøn  
med jubel i Paradis-haven.  
Det var en søndag morgen skøn,  
vor frelser stod op af graven.

B.S. Ingemann 1837.

Ringe eller kime

Normalt **ringer** en kirkeklokke. Så slår den regelmæssige lidt langsomme slag i nogle få minutter. Fx før en gudstjeneste og den faste morgen- og aftenringning.

Men man kan også **kime**. Dvs. at klokken bimler løs med hurtige slag i lang tid. Fx ½ time. Det er forskelligt fra kirke til kirke. Typisk sker det ved de store højttider. Kimning er et udtryk for glæde.

Glædeskimning over opstandelsen

Jesus opstod efter kirkens tradition den første dag i ugen, dagen efter den jødiske lørdag (sabbatten)

Paradishaven: Det første paradis gik tabt ved menneskets synd og døden kom.

Nu er der igen håb om et paradis, for opstandelsen betyder, at døden er overvundet

Lig = ligesom

Livskongen = Jesus, der blev levende igen

